Document ID: 32011R0356
Publication Date: 2011-04-12

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 356/2011
tat-12 ta’ April 2011
li jemenda r-Regolament tal-Kummissjoni (UE) Nru 447/2010 dwar il-ftuħ tal-bejgħ tat-trab tal-ħalib xkumat permezz ta’ proċedura ta’ sejħa għall-offerti
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS), (1) u b’mod partikolari l-Artikolu 43(f) u (j) flimkien mal-Artikolu 4 tiegħu,
Billi:
(1)
L-Artikolu 1 tar-Regolament tal-Kummissjoni (UE) Nru 447/2010 (2) jistipula li t-trab tal-ħalib maħżun qabel l-1 ta’ Novembru 2009 huwa disponibbli għall-bejgħ permezz ta’ proċedura ta’ sejħa għall-offerti. Għall-fini ta’ ċarezza, huwa xieraq li tiġi ffissata l-unità ta’ kejl li għandu jirreferi għaliha l-prezz propost.
(2)
L-Artikolu 2 tar-Regolament (UE) Nru 447/2010 jistipula li t-tressiq tal-offerti għal sejħiet individwali għall-offerti għandu jsir fl-ewwel u t-tielet nhar ta’ Tlieta tax-xahar. Is-sitwazzjoni attwali tas-suq tal-prodotti tal-ħalib tippermetti li jitnaqqas l-għadd ta’ sejħiet individwali għall-offerti għal darba fix-xahar.
(3)
Ir-Regolament (UE) Nru 447/2010 għaldaqstant għandu jkun emendat skont dan.
(4)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (UE) Nru 447/2010 huwa emendat kif ġej:
(a)
Fl-Artikolu 1, għandu jiżdied il-paragrafu li ġej:
“Il-prezz propost għandu jkun il-prezz għal kull 100 kilogramma ta’ prodotti.”
(b)
Fl-Artikolu 2, il-paragrafu 1 għandu jinbidel b’dan li ġej:
“1. Il-limitu taż-żmien għat-tressiq tal-offerti għal sejħiet individwali għall-offerti għandu jkun il-11:00 (ħin ta’ Brussell) tat-tielet nhar ta’ Tlieta tax-xahar. Madankollu, f’Awwissu għandu jkun il-11.00 (ħin ta’ Brussell) tar-raba’ nhar ta’ Tlieta, u f’Diċembru għandu jkun il-11.00 (ħin ta’ Brussell) tat-tieni nhar ta’ Tlieta tax-xahar. Jekk it-Tlieta tkun festa pubblika l-limitu taż-żmien għandu jkun il-11.00 (ħin ta’ Brussell) tal-ġurnata tax-xogħol ta’ qabel.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ April 2011.

Metadata:
Eurovoc Level 1 Categories: 100147
100157
Eurovoc Level 2 Categories: 100191
100255
Eurovoc Level 3 Categories: 2763
1810
2449
All Eurovoc Categories: 20
2958
4284
5025